2018. gada Noteikumi Nr.

Rīgā (prot. Nr.   .§)

**Tiesu medicīniskās ekspertīzes veikšanas kārtība**

Izdoti saskaņā ar

Ārstniecības likuma 72.pantu

**I. Vispārīgie jautājumi**

1. Noteikumi nosaka kārtību, kādā tiek veikta tiesu medicīniskā ekspertīze (turpmāk - ekspertīze) dzīviem un mirušiem cilvēkiem, kā arī ar tiem saistītiem izpētes objektiem.

2. Ekspertīze ir Tiesu ekspertu likuma minētā tiesu ekspertīze, kuru veic tiesu medicīnas eksperts.

3. Ekspertīzi veic ievērojot šajos noteikumos, Tiesu ekspertu likumā un citos tiesu ekspertīzi reglamentējošajos normatīvajos aktos noteiktās prasības.

4. Ekspertīzes objekts ir fiziska persona, kuras dzīvībai un veselībai nodarīts kaitējums, vardarbīgā nāvē (slepkavība, pašnāvība, nelaimes gadījums) vai aizdomās par tādu miris cilvēks, lietiskie pierādījumi, kā arī krimināllietas, administratīvās lietas vai civillietas materiāli un citi objekti, kuru izpēte var sniegt atbildes uz jautājumiem, kas uzdoti lēmumā par ekspertīzes noteikšanu.

**II. Ekspertīzes organizēšanas kārtība**

5. Dzīvu personu ekspertīzi veic tiesu ekspertīzes iestādē, ārstniecības iestādē vai ekspertīzes noteicēja norādītā personas atrašanās vietā (piemēram, sociālās aprūpes iestādē, brīvības atņemšanas iestādē), ja personas veselības stāvokļa vai sabiedriskās drošības apsvērumu dēļ ekspertīzi nevar veikt ārstniecības iestādē.

6. Mirušu personu ekspertīzi veic tiesu ekspertīzes iestādē vai tās struktūrvienībā.

7. Papildus Tiesu ekspertu likumā un citos tiesu ekspertīzes jomu regulējošos normatīvajos aktos noteiktajam, ekspertu komisija veic:

7.1. atkārtotas ekspertīzes, izņemot gadījumus, ja ekspertīzes noteicējs noteicis citādi;

7.2. sevišķi sarežģītas ekspertīzes;

7.3. ekspertīzes personas veselības stāvokļa noteikšanai;

7.4. ekspertīzes vecuma noteikšanai.

8. Ekspertīze sevišķi sarežģītās lietās, kā arī lietās par ārstniecības personu profesionālās darbības pārkāpumiem, veselības stāvokļa vai vecuma noteikšanu veic, pieaicinot kvalificētus ārstus speciālistus.

9. Ekspertīzes noteicējs vai viņa pilnvarotā persona nodrošina:

9.1. izpētes objektu un eksperta prasīto papildmateriālu (ieskaitot medicīniskos dokumentus) piegādi ekspertam;

9.2. ekspertējamās personas klātbūtni ekspertīzes veikšanas vietā un laikā atbilstoši tiesu ekspertīžu iestādes vai eksperta sniegtajai informācijai par ekspertējamās personas paredzamo ekspertīzes vietu, datumu un laiku;

9.3. eksperta piekļuvi ekspertējamai personai brīvības atņemšanas iestādē vai citā ekspertējamās personas atrašanās vietā.

10. Tiesu ekspertīžu iestādes vadītāja norīkotais eksperts vai eksperts, kurš noteikts lēmumā par ekspertīzes noteikšanu, piecu darbdienu laikā no paredzētās ekspertīzes veikšanas dienas rakstveidā informē ekspertīzes noteicēju par ekspertējamās personas neierašanos iestādē ekspertīzes veikšanai.

11. Ja, veicot DNS ekspertīzi, eksperts ieguvis informāciju, kas būtiski skar ekspertējamās personas veselības intereses, viņš sniedz par to informāciju šai personai vai tās likumiskajam pārstāvim.

**III. Ekspertīzes veikšanas termiņš**

12. Ekspertīze pabeidzama 30 dienu laikā pēc pēdējā izpētes objekta vai laboratoriskās izpētes rezultātu nodošanas eksperta rīcībā.

13. Ja ekspertīzes veikšanai nepieciešami sarežģīti pētījumi vai ekspertīzei izsniegts liels izpētes objektu daudzums vai jautājumu skaits, ekspertīzes termiņu var pagarināt, par to rakstveidā informējot procesa virzītāju un norādot paredzamo ekspertīzes pabeigšanas termiņu.

**IV. Eksperta atzinuma un ekspertīzes objektu izsniegšana**

14. Tiesu ekspertīžu iestāde vai eksperts eksperta atzinumu izsniedz ekspertīzes noteicējam vai viņa pilnvarotajai personai pret parakstu vai nosūta ekspertīzes noteicējam reģistrētā pasta sūtījumā vai elektroniska dokumenta veidā atbilstoši normatīvajiem aktiem par elektronisko dokumentu noformēšanu, nodrošinot personas datu apstrādi atbilstoši pacientu tiesību un fizisko personu datu aizsardzību regulējošiem normatīvajiem aktiem.

15. Ekspertīzes objektus tiesu ekspertīžu iestāde vai eksperts, kas veica ekspertīzi, nodod procesa virzītājam vai tā pilnvarotajai personai pret parakstu, ja ekspertīzes jomu regulējošos normatīvajos aktos nav noteikta cita kārtība rīcībai ar izpētes objektu pēc ekspertīzes pabeigšanas.

**V. Ekspertīzes materiālu un** **dokumentu uzglabāšana**

16. Ekspertīzes procesā izņemtos mirušā cilvēka bioloģiskā materiāla paraugus uzglabā 10 gadus no ekspertīzes veikšanas dienas, un tos ir tiesības izmantot atkārtoti ekspertīzes jomu regulējošos normatīvajos aktos noteiktiem mērķiem saskaņā ar ekspertīzes noteicēja lēmumu.

17. Tiesu medicīnas eksperta atzinumu un ar to saistītos dokumentus tiesu ekspertīzes iestāde uzglabā Tiesu ekspertu likumā noteikto termiņu, izņemot:

17.1. ekspertīzēs dzimumnoziegumu gadījumos pret mazgadīgām un nepilngadīgām personām, slepkavību un smagu miesas bojājumu ekspertīzēs, lietisko pierādījumu ekspertīzēs slepkavību un smagu miesas bojājumu nodarīšanas gadījumos, kā arī sabiedrībai nozīmīgos gadījumos, uzglabā 30 gadus.

17.2. ekspertīzēs, kuras saistītas ar kriminālprocesu, kas uzsākts par noziegumu pret cilvēci, genocīdu un kara nozieguma gadījumos, reti diagnosticējamu saslimšanu un traumu gadījumos, kā arī DNS nacionālajai datu bāzei saistošo informāciju, uzglabā 75 gadus.

18. Medicīniskos ierakstus par personu glabā atbilstoši normatīvajiem aktiem par medicīnisko dokumentu lietvedības kārtību. Ekspertīzes dokumenti un materiāli ir ierobežotas pieejamības informācija, kurus kārto un glabā atsevišķi no medicīniskajiem dokumentiem.

**VI. Noslēguma jautājumi**

19. Noteikumi stājas spēkā 2018.gada 1.septembrī.

20. Atzīt par spēku zaudējušiem Ministru kabineta 2001.gada 6.februāra noteikumus Nr.51 “Tiesmedicīniskās ekspertīzes veikšanas kārtība” (Latvijas Vēstnesis, 2001, 23.nr; 2003, 167.nr; 2004, 140.nr.).

Ministru prezidents,

veselības ministra pienākumu izpildītājs Māris Kučinskis

Ministru prezidents,

veselības ministra pienākumu izpildītājs Māris Kučinskis

Iesniedzējs:

Ministru prezidents,

veselības ministra pienākumu izpildītājs Māris Kučinskis

Vīza: Valsts sekretārs Aivars Lapiņš